1. L-erbgħa u erbgħin laqgħa tal-Kunsill ŻEE saret fi Brussell fis-17 ta' Novembru 2015 taħt il-Presidenza tas-Sur Vidar Helgesen, Ministru taż-ŻEE u l-Affarijiet tal-UE fl-Uffiċċju tal-Prim Ministru tan-Norveġja. Għal-laqgħa attendew is-Sinjura Bergdis Ellertsdóttir, Ambaxxatur, Kap tal-Missjoni tal-Iżlanda għall-UE, is-Sinjura Aurelia Frick, Ministru għall-Affarijiet Barranin tal-Liechtenstein, is-Sur Nicolas Schmit, Ministru għax-Xogħol, l-Impjiegi u l-Ekonomija Soċjali u ta' Solidarjetà tal-Lussemburgu, li rrappreżenta l-Presidenza tal-Kunsill tal-Unjoni Ewropea, kif ukoll Membri tal-Kunsill tal-Unjoni Ewropea u rappreżentanti tal-Kummissjoni Ewropea u s-Servizz Ewropew għall-Azzjoni Esterna. 2. Il-Kunsill ŻEE nnota li, fil-qafas tad-Djalogu Politiku, il-Ministri kienu ser jiddiskutu l-Kriżi tar-Refuġjati, il-Kunflitt fis-Sirja, kif ukoll ir-Russja u l-Ukrajna. Sar dibattitu ta' orjentazzjoni dwar l-Istrateġija tas-Suq Intern għal Oġġetti u Servizzi. 3. Il-Kunsill ŻEE rrikonoxxa r-rwol ewlieni li kellu l-Ftehim ŻEE matul l-aħħar 20 sena fl-avvanz tar-relazzjonijiet ekonomiċi u l-integrazzjoni tas-suq intern bejn l-UE u l-Istati taż-ŻEE-EFTA. Il-Kunsill ŻEE enfasizza li l-Ftehim kien wieħed robust u kapaċi li jadatta għal bidliet fit-trattati tal-UE u t-tkabbir tal-UE. 4. Filwaqt li enfasizza l-fatt li għarfien akbar tal-Ftehim ŻEE madwar iż-ŻEE kollha huwa fl-interess tal-Partijiet Kontraenti kollha, il-Kunsill ŻEE ħeġġiġhom biex jiżguraw li informazzjoni dwar il-Ftehim ŻEE tkun disponibbli malajr u faċilment. 5. Filwaqt li nnota r-Rapport ta' Progress tal-Kumitat Konġunt taż-ŻEE, il-Kunsill ŻEE esprima l-apprezzament tiegħu għall-ħidma tal-Kumitat Konġunt sabiex jiżgura t-tkomplija tal-operat b'suċċess u l-funzjonament tajjeb tal-Ftehim ŻEE. 6. Il-Kunsill ŻEE rrikonoxxa li l-funzjonament tajjeb u l-iżvilupp ulterjuri tas-Suq Uniku estiż ikun xprun ewlieni għal tkabbir imġedded fl-Ewropa. F'dan il-kuntest, huwa laqa' l-adozzjoni tal-Pakkett ta' Regolamentazzjoni Aħjar u l-Istrateġija tas-Suq Intern għal Oġġetti u Servizzi mill-Kummissjoni Ewropea, u l-kontribuzzjonijiet tal-Istati taż-ŻEE-EFTA għal dawn l-inizjattivi. Il-Kunsill ŻEE laqa' l-intenzjoni tal-Istati taż-ŻEE-EFTA li jsegwu d-diversi proposti li jirriżultaw minn dawn l-inizjattivi u li jkomplu jikkontribwixxu għall-iżvilupp tagħhom. 7. Il-Kunsill ŻEE enfasizza l-ħtieġa għar-responsabbiltà u s-solidarjetà fost il-pajjiżi tal-Ewropa biex jegħlbu l-isfidi soċjali u ekonomiċi li kienu rriżultaw mill-kriżi ekonomika. B'mod partikolari, il-Kunsill ŻEE esprima tħassib fir-rigward tal-livell għoli kontinwu tal-qgħad fost iż-żgħażagħ f'uħud mill-Istati Membri taż-ŻEE. 8. Il-Kunsill ŻEE rrikonoxxa li għadha teżisti l-ħtieġa li jitnaqqsu d-differenzi soċjali u ekonomiċi fiż-ŻEE, kif ukoll il-kontribuzzjoni pożittiva tal-Mekkaniżmi Finanzjarji taż-ŻEE u tan-Norveġja għall-2009-2014 u tal-predeċessuri tagħhom biex jonqsu d-differenzi ekonomiċi u soċjali fiż-ŻEE kollha. 9. Fl-isfond tal-inizjalar tal-abbozz ta' Protokoll 38C tal-Ftehim ŻEE dwar il-Mekkaniżmu Finanzjarju taż-ŻEE 2014-2021 u tal-abbozz ta' Ftehim bejn in-Norveġja u l-UE dwar Mekkaniżmu Finanzjarju Norveġiż għall-perijodu 2014-2021, il-Kunsill ŻEE appella għal konklużjoni rapida tal-ħidma neċessarja biex il-mekkaniżmi l-ġodda jkunu jistgħu jsiru operazzjonali malajr kemm jista' jkun. 10. Fl-isfond tal-inizjalar tal-abbozz ta' protokolli dwar il-kummerċ fil-ħut u l-prodotti tas-sajd bejn in-Norveġja u l-UE u l-Iżlanda u l-UE, il-Kunsill ŻEE appella wkoll għal konklużjoni rapida tal-ħidma neċessarja. 11. Il-Kunsill ŻEE nnota li l-moviment liberu tal-kapital huwa libertà fundamentali tas-suq intern u parti integrali mill-acquis taż-ŻEE u rrikonoxxa li restrizzjonijiet jistgħu jiġu implimentati biss b'mod temporanju abbażi tad-dispożizzjonijiet tal-Artikolu 43 tal-Ftehim ŻEE. 12. Il-Kunsill ŻEE laqa' l-progress ulterjuri li sar f'dawn l-aħħar xhur fuq ix-xogħol tekniku meħtieġ għall-inkorporazzjoni fil-Ftehim ŻEE tar-Regolamenti tal-UE dwar l-Awtoritajiet Superviżorji Ewropej fil-qasam tas-servizzi finanzjarji. Huwa enfasizza l-ħtieġa tal-konklużjoni rapida ta' dan il-proċess biex tiġi żgurata superviżjoni effettiva u omoġenja fiż-ŻEE kollha, kif mitlub mill-UE u l-Ministri għall-Finanzi u l-Ekonomija taż-ŻEE-EFTA fil-laqgħa informali tagħhom tal-14 ta' Ottubru 2014. Il-Kunsill ŻEE enfasizza wkoll l-importanza kbira li tiġi inkorporata malajr kemm jista' jkun leġislazzjoni oħra pendenti fil-qasam tas-servizzi finanzjarji sabiex jiġu żgurati kondizzjonijiet ekwivalenti fiż-ŻEE kollha f'dan is-settur importanti. 13. Filwaqt li rrikonoxxa l-kontribut tal-programmi tal-UE fil-bini ta' Ewropa aktar kompetittiva, innovattiva u soċjali, il-Kunsill ŻEE laqa' l-parteċipazzjoni tal-Istati taż-ŻEE-EFTA fil-programmi rilevanti għaż-ŻEE li jikkontribwixxu finanzjarjament għalihom. 14. Il-Kunsill ŻEE laqa' l-isforzi li għaddejjin li saru biex jonqos l-għadd ta' atti tal-UE rilevanti għaż-ŻEE li qed jistennew biex jiġu inkorporati fil-Ftehim ŻEE kif ukoll biex jiġi aċċellerat il-proċess ta' inkorporazzjoni. Filwaqt li jfaħħar il-passi kollha li ttieħdu matul dawn l-aħħar snin, il-Kunsill ŻEE nnota li l-għadd ta' atti li qed jistennew biex jiġu inkorporati kien għadu wieħed għoli wisq. Il-Kunsill ŻEE appella għat-tkomplija tal-ħidma sabiex jitnaqqas b'mod sinifikanti u dejjiemi l-perijodu attwali ta' xogħol b'lura u b'hekk tiġi żgurata ċ-ċertezza legali u l-omoġeneità fiż-ŻEE. Huwa ħeġġeġ lill-partijiet kollha biex jinvolvu ruħhom b'mod kostruttiv biex isibu soluzzjonijiet għal kwistjonijiet pendenti diffiċli. 15. Il-Kunsill ŻEE laqa' l-inkorporazzjoni ta' għadd ta' atti legali importanti, inkluż ir-Regolament dwar l-Ikel Ġdid u l-Ingredjenti tal-Ikel il-Ġdid u d-Direttivi dwar it-tniġġis mill-bastimenti u l-protezzjoni tal-ambjent permezz tal-liġi kriminali. 16. Il-Kunsill ŻEE nnota li għad jinħtieġ progress f'għadd ta' kwistjonijiet importanti pendenti u stenna b'interess li tintlaħaq konklużjoni kemm jista' jkun malajr, b'mod partikolari fir-rigward tat-Tielet Direttiva dwar il-Posta, il-qafas regolatorju tal-2009 għall-komunikazzjoni elettronika (inkluż ir-Regolament dwar il-Korp ta' Regolaturi Ewropej tal-Komunikazzjonijiet Elettroniċi - BEREC), id-Direttiva dwar Skemi ta' Garanzija tad-Depożiti, id-Direttiva Kwadru dwar l-Istrateġija Marina, ir-Regolament dwar Prodotti Mediċinali għall-użu Pedjatriku u l-atti legali tal-UE fil-qasam tal-produzzjoni organika. 17. Il-Kunsill ŻEE nnota li kien hemm żieda fl-għadd ta' Deċiżjonijiet tal-Kumitat Konġunt, li għalihom kienet inqabżet l-iskadenza ta' sitt xhur prevista fil-Ftehim ŻEE fir-rigward tal-awtorizzazzjoni kostituzzjonali. Huwa ħeġġeġ lill-Istati taż-ŻEE-EFTA biex isaħħu l-isforzi tagħhom biex isolvu l-każijiet pendenti kemm jista' jkun malajr u biex jevitaw tali dewmien fil-futur. 18. Il-Kunsill ŻEE ta importanza kbira lit-tkomplija tal-kooperazzjoni mill-qrib bejn l-UE u l-Istati taż-ŻEE-EFTA fil-politiki dwar l-ambjent, l-enerġija u t-tibdil fil-klima, partikolarment fid-dawl tal-Qafas ta' politika għall-Klima u l-Enerġija għall-2030 u l-Qafas Strateġiku għal Unjoni tal-Enerġija Reżiljenti b'Politika dwar it-Tibdil fil-Klima li Tħares 'il Quddiem. Il-kooperazzjoni mill-qrib għandha tkompli wkoll b'mod partikolari fl-oqsma tas-sigurtà tal-provvista tal-enerġija, l-iskambju tal-kwoti tal-emissjonijiet, il-promozzjoni ta' enerġija kompetittiva, reżiljenti għat-tibdil fil-klima, sikura u sostenibbli b'emissjonijiet baxxi tal-karbonju, l-effiċjenza enerġetika, ir-riżorsi ta' enerġija rinnovabbli, il-ġbir u l-ħżin tal-karbonju (CCS), kif ukoll l-ambjent tal-baħar u kwistjonijiet ambjentali oħra bħalma huma l-iskart, il-kimiċi, il-ġestjoni tar-riżorsi tal-ilma u t-tniġġis industrijali. 19. Il-Kunsill ŻEE enfasizza b'mod partikolari l-importanza li l-UE, l-Istati Membri tagħha u l-Istati taż-ŻEE-EFTA jaħdmu mill-qrib flimkien biex jadottaw ftehim globali ambizzjuż, dinamiku, dejjiemi u legalment vinkolanti fil-21 Konferenza tal-Partijiet (COP21) għall-Konvenzjoni Qafas tan-Nazzjonijiet Uniti dwar it-Tibdil fil-Klima (UNFCCC) f'Pariġi f'Diċembru 2015, sabiex iż-żieda fit-temperatura globali tinżamm taħt iż-2oC, inkluż l-objettiv li l-Istati kollha għandhom isegwu mogħdijiet trasformattivi lejn viżjoni fit-tul ta' newtralità tal-klima globali u sostenibbli u lejn ir-reżiljenza għat-tibdil fil-klima fit-tieni nofs ta' dan is-seklu. Il-Kunsill ŻEE laqa' l-preżentazzjoni tal-kontributi maħsuba determinati fil-livell nazzjonali (INDCs) tal-UE u l-Istati Membri tagħha u l-Istati taż-ŻEE-EFTA ferm qabel il-COP21, u ħeġġeġ lill-pajjiżi kollha li għadhom ma għamlux dan biex jingħaqdu f'dan l-isforz kollettiv u jippreżentaw l-INDCs ġusti u ambizzjużi tagħhom mill-aktar fis possibbli. 20. Fir-rigward tat-Tielet Pakkett tas-Suq Intern tal-Enerġija, il-Kunsill ŻEE ssottolinja l-importanza li jiżdiedu l-isforzi biex dan il-Pakkett leġislattiv jiġi inkorporat fil-Ftehim ŻEE sabiex jiġi stabbilit suq intern tal-enerġija li jiffunzjona kompletament, u b'mod partikolari ħeġġeġ lill-partijiet biex jidentifikaw soluzzjonijiet reċiprokament aċċettabbli għal parteċipazzjoni adatta taż-ŻEE-EFTA fl-Aġenzija għall-Kooperazzjoni tar-Regolaturi tal-Enerġija (ACER). 21. Il-Kunsill ŻEE rrikonoxxa s-sinifikat tan-negozjati dwar Sħubija Trans-Atlantika ta' Kummerċ u ta' Investiment (TTIP) bejn l-Unjoni Ewropea u l-Istati Uniti. Il-Kunsill ŻEE laqa' l-iskambju ta' informazzjoni bejn il-Kummissjoni Ewropea u l-Istati taż-ŻEE-EFTA mibdija fil-Kumitat Konġunt taż-ŻEE f'Diċembru 2014. Filwaqt li fost l-oħrajn jieħu kont tal-Protokoll 12 għall-Ftehim ŻEE, il-Kunsill ŻEE ħeġġeġ kontinwazzjoni ta' dan l-iskambju ta' informazzjoni. 22. Il-Kunsill ŻEE rrikonoxxa li l-Partijiet Kontraenti, skont l-Artikolu 19 tal-Ftehim ŻEE, kienu ntrabtu li jkomplu bl-isforzi tagħhom bil-ħsieb li tinkiseb il-liberalizzazzjoni progressiva tal-kummerċ agrikolu. Il-Kunsill ŻEE laqa' l-inizjalar, fis-17 ta' Settembru 2015, ta' Ftehimiet dwar il-liberalizzazzjoni ulterjuri tal-kummerċ agrikolu u dwar il-protezzjoni ta' indikazzjonijiet ġeografiċi bejn l-UE u l-Iżlanda. 23. Il-Kunsill ŻEE enfasizza l-ħtieġa ta' progress ulterjuri fin-negozjati bejn l-UE u n-Norveġja dwar il-protezzjoni ta' indikazzjonijiet ġeografiċi u dwar il-liberalizzazzjoni ulterjuri tal-kummerċ agrikolu fil-qafas tal-Artikolu 19 li tnieda fi Frar 2015. 24. Il-Kunsill ŻEE laqa' l-konklużjoni, fis-17 ta' Settembru 2015, tan-negozjati bejn l-Iżlanda u l-UE dwar il-liberalizzazzjoni ulterjuri tal-kummerċ fi prodotti agrikoli pproċessati fil-qafas tal-Artikolu 2(2) u l-Artikolu 6 tal-Protokoll 3 tal-Ftehim ŻEE. 25. Il-Kunsill ŻEE ħeġġeġ lill-Partijiet Kontraenti biex ikomplu d-djalogu dwar ir-rieżami tar-reġim kummerċjali għal prodotti agrikoli pproċessati fil-qafas tal-Artikolu 2(2) u l-Artikolu 6 tal-Protokoll 3 għall-Ftehim ŻEE sabiex jiġi promoss aktar il-kummerċ f'dan il-qasam. 26. Il-Kunsill ŻEE ssottolinja l-importanza tat-tkomplija tal-prattika li jiġu mistiedna uffiċjali mill-Istati taż-ŻEE-EFTA għal djalogi politiċi fil-livell tal-gruppi ta' ħidma rilevanti tal-Kunsill tal-UE. 27. Il-Kunsill ŻEE ssottolinja l-importanza li jiġu mistiedna l-Ministri taż-ŻEE-EFTA għal-laqgħat informali ministerjali u l-konferenzi ministerjali tal-UE rilevanti għall-parteċipazzjoni taż-ŻEE-EFTA fis-Suq Intern, u esprima l-apprezzament tiegħu lill-Presidenza Lussemburgiża attwali u lill-Presidenza Netherlandiża li jmiss talli komplew din il-prattika. 28. Il-Kunsill ŻEE rrikonoxxa l-kontributi pożittivi li saru mill-Istati taż-ŻEE-EFTA għall-proċess tat-tfassil tad-deċiżjonijiet dwar il-leġislazzjoni u l-programmi tal-UE rilevanti għaż-ŻEE permezz tal-parteċipazzjoni tagħhom fil-kumitati, il-gruppi ta' esperti u l-aġenziji rilevanti, kif ukoll permezz tal-preżentazzjoni ta' Kummenti taż-ŻEE-EFTA. 29. Il-Kunsill ŻEE nnota r-Riżoluzzjonijiet tal-Kumitat Konsultattiv taż-ŻEE adottati fil-laqgħa tiegħu f'Zagreb fil-5 ta' Ġunju 2015 dwar L-investiment f'impjiegi ta' kwalità għal żvilupp sostenibbli u dwar L-impatt tas-Sħubija Trans-Atlantika ta' Kummerċ u ta' Investiment fuq il-Ftehim ŻEE.